**I N D O K O L Á S**

**a helyi adókról szóló 38/2011.(XII.19.) önkormányzati rendelet módosításához**

A Vas Megyei Kormányhivatal célellenőrzés keretében vizsgálta Szombathely Megyei Jogú Város Önkormányzata Közgyűlésének a helyi adókról szóló önkormányzati rendeletét. A vizsgálatot követően Magyarország helyi önkormányzatairól szóló 2011. évi CLXXXIX. törvény 133.§ (1) bekezdése alapján szóbeli konzultációt kezdeményeztek. A konzultáció eredményeként szükséges a hatályos rendelet módosítása, melynek keretében az építményadó mértékének és adómentességének egyértelmű, pontos szabályozására kerül sor.

1. §

A helyi adókról szóló 1990. évi C. törvény (a továbbiakban: Htv.) 6.§ d) pontja szerint az önkormányzat rendeletével a törvény által meghatározott mentességeket, kedvezményeket további mentességekkel, kedvezményekkel kibővítheti. Azonban a 7.§ e) pontjában foglalt rendelkezés alapján a fenti mentesség, kedvezmény nem alkalmazható a vállalkozó üzleti célt szolgáló épülete, épületrésze utáni építményadó megállapítása során. Fentiekre tekintettel az építményadó mértékének vonatkozásában szabályozásra kerül a lakás utáni 0 Ft/m2 adómérték. Az új építésű építményhez kapcsolódó korábbi meghatározás pontosítása egyértelműsíti, hogy mely esetekben 0 Ft/m2 az adómérték. Továbbá szabályozásra kerül, hogy a nem építési engedélyhez kötött építési tevékenység esetén a tényleges használat szerint kell az építményt besorolni, és adómértéket megállapítani, és az eltérő adómérték alkalmazásának esete pontosításra kerül.

2. §

A Htv. 13.§-a rendelkezik az építményadó alól mentes építményekről. A rendeletben megfogalmazott építményadó helyileg szabályozott mentességi köre, illetve korlátozása kerül pontosításra.

3. §

A rendelet hatályba lépését szabályozza.

Szombathely, 2015. október „ .”